Document ID: 32003R1989

Kommissionens forordning (EF) nr. 1989/2003
af 6. november 2003
om ændring af forordning (EØF) nr. 2568/91 om kendetegnene for olivenolie og olie af olivenpresserester og de i den forbindelse anvendte metoder
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer(1), senest ændret ved forordning (EF) nr. 1513/2001(2), særlig artikel 35a, og
ud fra følgende betragtninger:
(1) Ved Kommissionens forordning (EØF) nr. 2568/91(3), senest ændret ved forordning (EF) nr. 796/2002(4), blev de fysiske, kemiske og organoleptiske kendetegn for olivenolie og olie af olivenpresserester og metoderne til vurdering af disse kendetegn fastlagt. Kendetegnene for de pågældende olier skal justeres for at tage højde for de nye betegnelser og definitioner på olivenolie og olie af olivenpresserester, som skal anvendes fra den 1. november 2003 som følge af en ændring af bilaget til forordning nr. 136/66/EØF, hvorved bl.a. kategorien almindelig jomfruolie indlemmes i kategorien bomolie og indholdet af frie fedtsyrer nedsættes for alle kategorier.
(2) For at kunne fortsætte harmoniseringen med de internationale normer, som Det Internationale Olivenolieråd og Codex Alimentarius har fastlagt, er det nødvendigt at revidere visse grænseværdier for kendetegnene for olivenolie og olie af olivenpresserester, som er fastsat i forordning (EØF) nr. 2568/91.
(3) For at reducere det antal analyser, som er nødvendigt til klassificering af prøver af de pågældende olivenolier, er det ønskeligt, at kontrollaboratorierne udfører analyser af oliernes kvalitet og renhed efter et beslutningsskema, som fastlægges til kontrol af, om en olivenolieprøve svarer til den anmeldte kategori. Ved samme lejlighed bør analysemetoderne i bilag VIII og XIII til forordning (EØF) nr. 2568/91 afskaffes, da de er blevet erstattet af andre mere pålidelige analyser, som allerede indgår i nævnte forordning.
(4) Udtagning af prøver af partier af olivenolie eller olie af olivenpresserester i små emballager, jf. bilag Ia til forordning (EØF) nr. 2568/91, medfører visse praktiske problemer for kontrollaboratorierne. For at løse disse problemer og så vidt muligt reducere prøvernes omfang bør bestemmelserne om, hvad en basisprøve skal indeholde, ændres.
(5) For at give tid til tilpasningen til de nye normer og indførelsen af de nødvendige midler til anvendelse af dem og for ikke at skabe forstyrrelser i samhandelen bør de ændringer, der er fastsat i denne forordning, først anvendes fra den 1. november 2003. Af samme grunde bør der indføres bestemmelser om, at olivenolie og olie af olivenpresserester, som aftappes inden nævnte dato, kan sælges, indtil lagrene er opbrugt.
(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -
UDSTEDT FØLGENDE FORORDNING:
Artikel 1
I forordning (EØF) nr. 2568/91 foretages følgende ændringer:
1) Artikel 1 affattes således:
"Artikel 1
1. Som jomfruolie efter punkt 1, litra a) og b), i bilaget til forordning nr. 136/66/EØF betragtes olie, hvis respektive kendetegn er i overensstemmelse med kendetegnene i punkt 1 og 2 i bilag I til nærværende forordning.
2. Som bomolie efter punkt 1, litra c), i bilaget til forordning nr. 136/66/EØF betragtes olie, hvis kendetegn er i overensstemmelse med kendetegnene i punkt 3 i bilag I til nærværende forordning.
3. Som raffineret olivenolie efter punkt 2 i bilaget til forordning nr. 136/66/EØF betragtes olie, hvis kendetegn er i overensstemmelse med kendetegnene i punkt 4 i bilag I til nærværende forordning.
4. Som olivenolie bestående af raffineret olivenolie og jomfruolier efter punkt 3 i bilaget til forordning nr. 136/66/EØF betragtes olie, hvis kendetegn er i overensstemmelse med kendetegnene i punkt 5 i bilag I til nærværende forordning.
5. Som rå olie af olivenpresserester efter punkt 4 i bilaget til forordning nr. 136/66/EØF betragtes olie, hvis kendetegn er i overensstemmelse med kendetegnene i punkt 6 i bilag I til nærværende forordning.
6. Som raffineret olie af olivenpresserester efter punkt 5 i bilaget til forordning nr. 136/66/EØF betragtes olie, hvis kendetegn er i overensstemmelse med kendetegnene i punkt 7 i bilag I til nærværende forordning.
7. Som olie af olivenpresserester efter punkt 6 i bilaget til forordning nr. 136/66/EØF betragtes olie, hvis kendetegn er i overensstemmelse med kendetegnene i punkt 8 i bilag I til nærværende forordning."
2) I artikel 2, stk. 1, udgår syvende og tolvte led.
3) Artikel 2, stk. 4, første afsnit, affattes således:"Med hensyn til kontrollen i stk. 3 foretages analyserne i bilag II, III, IX, X og XII samt eventuelle kontrolanalyser, der er fastsat ved national lov, inden datoen for mindste holdbarhed. Udtages prøverne mere end fire måneder før sidste holdbarhedsdato, foretages analyserne senest fire måneder efter prøveudtagningen. Der gælder ingen frister for de øvrige analyser, som er fastsat ved forordningen."
4) Som artikel 2a indsættes:
"Artikel 2a
De nationale myndigheders eller deres repræsentanters kontrol af, om en prøve af olivenolie og olie af olivenpresserester svarer til den anmeldte kategori, kan enten foregå ved:
a) at analyserne i bilag I udføres i vilkårlig rækkefølge, eller
b) at analyserne udføres i den rækkefølge, der er angivet i beslutningsskemaet i bilag Ib, indtil en af beslutningerne i samme skema træffes."
5) Artikel 7 affattes således:
"Artikel 7
EF-bestemmelserne om forekomst af forurenende stoffer finder anvendelse.
Hvad indholdet af halogenerede opløsningsmidler angår, gælder følgende grænseværdier for alle kategorier af olivenolie:
- Maksimalt indhold af hvert påvist halogeneret opløsningsmiddel: 0,1 mg/kg
- Maksimalt samlet indhold af påviste halogenerede opløsningsmidler: 0,2 mg/kg."
6) Bilagene ændres i overensstemmelse med bilaget til nærværende forordning.
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning anvendes fra den 1. november 2003.
Dog kan produkter, der er legalt fremstillet og mærket i EF eller legalt indført i EF og overgået til frit forbrug inden den 1. november 2003, afsættes, indtil lagrene er opbrugt.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 6. november 2003.

Labels: 7
3
17
6